ג'ון ק. אדוארדס

ג'ון קאמינס אדוארדס (באנגלית: John Cummins Edwards; ) היה פוליטיקאי אמריקאי שכיהן כמושל התשיעי של מיזורי בין השנים 1844–1848. קודם לכן ייצג את מיזורי בבית הנבחרים של ארצות הברית מטעם המפלגה הדמוקרטית. הוא גם כיהן כמזכיר המדינה של מיזורי בשתי תקופות כהונה.

 ראשית חייו 
ג'ון קאמינס אדוארדס נולד ב-24 ביוני 1804 או 1806 (מקורות שונים מציינים תאריכים שונים) בפרנקפורט שבקנטקי, בנם של ג'ון ושרה (קאמינס) אדוארדס. הוא גדל באזור מרפריסבורו שבטנסי, והשלים את לימודיו התיכוניים במכללת בלאק שבקנטקי. הוא למד משפטים בבית הספר הקלאסי של ד"ר הנדרסון במחוז רת'רפורד, ולאחר מכן המשיך את לימודיו תחת התובע המחוזי עד שהתקבל ללשכת עורכי הדין של טנסי בשנת 1825.

 תחילת דרכו הפוליטית 
לאחר שעבד כעורך דין במרפריסבורו במשך שלוש שנים, עבר אדוארדס למיזורי בשנת 1828, שם הקים משרד עורכי דין בג'פרסון סיטי והחל להיות מעורב בפוליטיקה המקומית. ב-1830 מינה אותו המושל ג'ון מילר למזכיר המדינה, תפקיד בו החזיק עד 1835 ושאליו שב לתקופה קצרה בשנת 1837. במסגרת תפקיד זה פיקח על לימודיו המשפטיים של אחיו הצעיר, אדוארד ליווינגסטון אדוארדס.

במהלך כהונתו שימש גם כשופט מחוזי של מחוז קול בין 1832–1837. מבחינה פוליטית, אדוארדס היה תומך נלהב של המפלגה הדמוקרטית הג'קסוניאנית ובעל ברית קרוב של הסנאטור תומאס הארט בנטון. ב-1836 נבחר לבית הנבחרים של מיזורי, אך כהונתו הייתה קצרה, משום שבשנת 1837 מונה לשופט בבית המשפט העליון של מיזורי, תפקיד שבו כיהן עד 1839.

בשנת 1841 נכנס אדוארדס לפוליטיקה הלאומית לאחר שנבחר לקונגרס ה-27 של ארצות הברית, שם כיהן תקופה אחת עד מרץ 1843. במהלך כהונתו בבית הנבחרים של ארצות הברית התמקד בסוגיות מפתח הנוגעות למיזורי, כמו התנגדות לחוק מכסי 1842 וסיוע במניעת התערבות פדרלית במחלוקת הגבול בין מיזורי לאיווה, הידועה בשם "מלחמת הדבש" (Honey War). במקום להתמודד לכהונה שנייה בקונגרס העדיף אדוארדס להתמודד על תפקיד מושל מיזורי. בבחירות 1844 ניצח אדוארדס בקושי את המועמד הדמוקרטי-לשעבר שהפך לוויגי, צ'ארלס ה. אלן, ונבחר למושל התשיעי של מיזורי.

 מושל מיזורי 
אדוארדס פיקח על תקופה של שינוי והתרחבות גדולה במהלך כהונתו כמושל מיזורי. בתקופתו נוסדו 19 מחוזות חדשים במדינה. הקִִדמה הטכנולוגית הגיעה למיזורי עם פריסת מערכת הטלגרף עד סנט לואיס ומתן הזיכיון למסילת הרכבת הראשונה במדינה, מסילת "חניבעל וסנט ג'וזף". אדוארדס היה גם מושל בתקופת מלחמה. כאשר ארצות הברית הייתה שקועה במלחמת ארצות הברית–מקסיקו, הוא פיקח על הקמת יחידת "המתנדבים הרכובים של מיזורי" בפיקודו של אלכסנדר ויליאם דוניפן, יחידה שהצטיינה בביצועיה הקרביים במהלך המלחמה. מלחמה נוספת, "מלחמת הדבש" (Honey War), הוסדרה לבסוף במהלך כהונתו, כאשר מיזורי הסכימה לבוררות לשם יישוב סכסוך הגבולות עם איווה.

בין הישגיו הנוספים ניתן למנות את הקמת בית החולים הפסיכיאטרי של מיזורי בעיר פולטון, הנהגת מערכת מיסוי חדשה שהביאה את המדינה מגירעון לעודף תקציבי, ואישור מס למימון בית ספר להכשרת מורים באוניברסיטת מיזורי. עם זאת, כהונתו של אדוארדס לא הייתה נטולת אכזבות. האספה הכללית של מיזורי, שראתה הפרזה בהוצאותיו של המושל אדוארדס, מיאנה להשיב לו את הכספים שהוציא על שיפוץ ואחזקת אחוזת המושל. בנוסף, הוא ספג ביקורת על נסיעתו לניו אורלינס כדי למכור איגרות חוב מדינתיות.

העלבון הגדול ביותר שחווה אדוארדס כמושל הגיע כאשר חבר מושבעים גדול בסנט לואיס הביע בפומבי את חוסר שביעות רצונו מהשימוש הנרחב שעשה בסמכות החנינה, לאחר ששחרר למעלה מחמישים פושעים, כולל שלושה מתנגדי עבדות שניסו לשחרר עבדים במדינה. אדוארדס עזב את תפקידו מריר ומאוכזב, ואמר: 

 בערוב ימיו ומותו 
אדוארדס לא נשאר במיזורי זמן רב לאחר שעזב את תפקידו. בתוך חודשים ספורים הוא ארגן שיירת סוסים בדרכם למכרות הזהב בקליפורניה. הוא הפך לרפתן וסוחר מצליח לאחר שהתיישב באזור סטוקטון. אדוארדס שב לפוליטיקה באופן זמני בשנת 1851 כאשר נבחר לראש עיריית סטוקטון. עד לנקודה זו היה אדוארדס רווק, אך לבסוף נישא בשנת 1854. הוא ואשתו, אמה ז'אן קתרין ריצ'רד מניו אורלינס, גידלו יחד את 11 ילדיהם. אדוארדס נפטר ב-17 בספטמבר או ב-14 באוקטובר 1888 (שוב, ישנם תאריכים סותרים במקורות) בסטוקטון, ונטמן בבית הקברות הרוורל שם.

 קישורים חיצוניים 
 ג'ון ק. אדוארדס, באתר אגודת המושלים הלאומית 



 ביאורים 

 הערות שוליים 

קטגוריה:אמריקאים ילידי קנטקי
קטגוריה:חברי האספה הכללית של מיזורי
קטגוריה:מזכירי המדינה של מיזורי
קטגוריה:שופטי בתי המשפט של מדינת מיזורי
קטגוריה:חברי בית הנבחרים של ארצות הברית ממיזורי
קטגוריה:חברי בית הנבחרים של ארצות הברית מטעם המפלגה הדמוקרטית
קטגוריה:מושלי מיזורי
קטגוריה:מושלי מדינות ארצות הברית מהמפלגה הדמוקרטית
קטגוריה:ראשי עיריות בקליפורניה
קטגוריה:אמריקאים שנולדו ב-1804
קטגוריה:אמריקאים שנפטרו ב-1888